ΓΡΑΠΤΗ ΕΡΩΤΗΣΗ E-3605/98

υποβολή: Quinídio Correia (PSE) προς την Επιτροπή

(3 Δεκεμβρίου 1998)

Θέμα: Συμπερίληψη της Μαδέρας στην απαγόρευση των εξαγωγών πορτογαλικού βοείου κρέατος

Αντίθετα με το τι συνέβη για την Αυτόνομη Περιοχή των Αζορών, η Αυτόνομη Περιοχή της Μαδέρας συμπεριελήφθη στην απαγόρευση των εξαγωγών πορτογαλικού βοείου κρέατος.

Έχοντας δε υπόψη ότι:

- το κρέας χωρίς οστά που καταναλώνεται στην Αυτόνομη Περιοχή Μαδέρας εισάγεται απευθείας από τη Βραζιλία και την Ουρουγουάη, και μικρότερες ποσότητες από την Αυστραλία και τη Νέα Ζηλανδία, χώρες στις οποίες δεν υπάρχει ΣΕΒ;

- το κρέας χωρίς οστά προέρχεται, σε μεγαλύτερο ποσοστό, από εγκεκριμένα και πιστοποιημένα από την ΕΕ σφαγεία;

- το υπόλοιπο βόειο κρέας που καταναλώνεται, προέρχεται από την Αυτόνομη Περιοχή των Αζορών και πολύ μικρές ποσότητες από ντόπιους παραγωγούς, δηλαδή από περιοχές στις οποίες δεν έχει σημειωθεί κανένα κρούσμα ΣΕΒ;

- τα εν λόγω ζώα, δεν έχουν σιτιστεί με ζωοτροφές που να περιέχουν ενδεχομένως επικίνδυνες ουσίες, και ιδίως εκείνες που προέρχονται από τη μεταποίηση κρέατος και οστών μολυσμένων ζώων;

- η επιβολή απαγόρευσης θα έχει αρνητικές επιπτώσεις στους παραγωγούς, εμπόρους και καταναλωτές καθώς και την τουριστική κίνηση της εν λόγω περιοχής,

θα μπορούσε άραγε η Επιτροπή να αναφέρει:

1. Με βάση ποιά δεδομένα έλαβε την απόφαση για επέκταση της απαγόρευσης του πορτογαλικού βοείου κρέατος και στην Αυτόνομη Περιοχής της Μαδέρας;

2. Πραγματοποιήθηκε κάποια έρευνα εκ μέρους κοινοτικών επιθεωρητών στην εν λόγω περιοχή προκειμένου να επαληθευτούν ή να διαψευστούν τα προαναερθέντα;

3. Υπάρχει άραγε πραγματικός κίνδυνος μόλυνσης των καταναλωτών;

4. Σκοπεύει η Επιτροπή να αποζημιώσει τη Μαδέρα για τις ζημίες που θα υποστεί ως αποτέλεσμα της εφαρμογής του εν λόγω μέτρου;

Απάντηση του κ. Fischler εξ ονόματος της Επιτροπής

(27 Ιανουαρίου 1999)

1. Η απόφαση 98/653/ΕΚ της Επιτροπής, της 18ης Νοεμβρίου 1998, σχετικά με επείγοντα μέτρα που κατέστησαν αναγκαία λόγω της εκδήλωσης της σπογγώδους εγκεφαλοπάθειας των βοοειδών (ΣΕΒ) στην Πορτογαλία(1) εφαρμόζεται σε όλο το έδαφος της Πορτογαλίας, με εξαίρεση το έδαφος της αυτόνομης περιοχής των Αζορών. Κατά τη νομοθετική διαδικασία, οι πορτογαλικές αρχές ζήτησαν να εξαιρεθεί από την απαγόρευση η αυτόνομη περιοχή των Αζορών, με βάση την ευνοϊκή επιδημιολογική κατάσταση της. Οι πορτογαλικές αρχές δεν ζήτησαν παρόμοια εξαίρεση για την αυτόνομη περιοχή της Μαδέρας.

2. Οι αποστολές της Επιτροπής δεν είχαν ακόμη ως στόχο τη συγκεκριμένη επιδημιολογική κατάσταση των αυτόνομων περιοχών της Πορτογαλίας.

3. Όσον αφορά την προστασία των καταναλωτών από την έκθεση στη σπογγώδη εγκεφαλοπάθεια των βοοειδών, η Κοινότητα είναι πολύ προσεκτική. Η προσέγγιση αυτή υπαγορεύεται από το μοιραίο χαρακτήρα της ασθένειας, την έλλειψη διαγνωστικών εργαλείων, την αντίσταση του παθογόνου παράγοντα στις τεχνικές επεξεργασίας των τροφίμων και των ζωοτροφών και στην πολύ περιορισμένη κατανόηση των λεπτομερειών της μετάδοσής της στον άνθρωπο και στα ζώα. Τόσο οι επιστημονικές επιτροπές όσο και η διεθνής οργάνωση επιζωοτιών, που είναι επιφορτισμένες με την αξιολόγηση των μεθόδων προστασίας από τις μεταδοτικές εγκεφαλοπάθειες έχουν εκδόσει πρόσφατα συστάσεις για μέτρα σχετικά με τη μείωση των συνδεόμενων με τη ΣΕΒ κινδύνων. Με βάση αυτές τις συστάσεις και την εξέλιξη της εμφάνισης της ΣΕΒ στην Πορτογαλία, η Κοινότητα εξέδωσε τα προαναφερόμενα επείγοντα μέτρα. Στόχος των μέτρων αυτών είναι η προστασία των καταναλωτών και η αναστολή της περαιτέρω εξάπλωσης του παράγοντα, με την ενίσχυση των μέτρων προστασίας που εφαρμόζονται ήδη καθώς και την εισαγωγή συμπληρωματικών μέτρων στην Πορτογαλία και την απαγόρευση της αποστολής ορισμένων προϊόντων.

4. Η Επιτροπή προβλέπει ειδικά μέτρα στήριξης για την αυτόνομη περιοχή της Μαδέρας εκτός από αυτά που έχουν ήδη ληφθεί ή πρόκειται να ληφθούν στο γενικό πλαίσιο της χρηματοδοτικής στήριξης της Πορτογαλίας για την εξάπλωση και τον έλεγχο της ΣΕΒ.

(1) ΕΕ L 311 της 20.11.1998.